b"\n_START_ARTICLE_\nKostnica Sedlec\n_START_PARAGRAPH_\nKostnica Sedlec (\xc4\x8de\xc5\xa1ko Kostnice v Sedlci) je majhna katoli\xc5\xa1ka kapela pod pokopali\xc5\xa1ko cerkvijo vseh svetnikov (\xc4\x8de\xc5\xa1ko H\xc5\x99bitovn\xc3\xad kostel V\xc5\xa1ech Svat\xc3\xbdch) v Sedlcu, predmestju Kutne Hore na \xc4\x8ce\xc5\xa1kem. Kostnica (ossuarium) je ena od dvanajstih znamenitosti na seznamu Unescove svetovne dedi\xc5\xa1\xc4\x8dine na \xc4\x8ce\xc5\xa1kem. Predvidevajo, da so v njej skeleti 40.000 do 70.000 ljudi. Kosti so umetni\xc5\xa1ko urejene, tako da krasijo kapelo in so njena oprema. Je ena najbolj obiskanih turisti\xc4\x8dnih znamenitosti na \xc4\x8ce\xc5\xa1kem, saj pritegne ve\xc4\x8d kot 200.000 obiskovalcev letno. _NEWLINE_\xc5\xa0tiri ogromne zvonasto oblikovane gomile zasedajo koti\xc4\x8dke kapele. Ogromen lestenec iz kosti, ki vsebuje vsaj eno od vsake \xc4\x8dlove\xc5\xa1ke kosti, visi v sredi\xc5\xa1\xc4\x8du ladje z girlandami iz lobanj, drapiranih v obok. Ob oltarju so stebri in mon\xc5\xa1trance, grb Schwarzenbergov in podpis Rint iz kosti na steni v bli\xc5\xbeini vhoda._NEWLINE_Kapela in cerkev sta spomin na mrtve, poznogotski stavbi (okoli 1400), verjetno je bila prav tu starej\xc5\xa1a cerkev. Cerkev je kvadratna dvonadstropna stavba z dvema vitkima \xc5\xa1estkotnima stolpoma na fasadi. Spodaj sta slavna kostnica in del dvonadstropne terase, med stolpoma baro\xc4\x8dne fasade je zatrep s kipom Device Marije, delo M. V. J\xc3\xa4ckla iz leta 1708. Preprosta notranjost baro\xc4\x8dne kupole je iz 1661\xe2\x80\x931663.\n_START_SECTION_\nZgodovina\n_START_PARAGRAPH_\nLeta 1278 je kralj Otokar II. P\xc5\xa1emisl poslal opata cistercijanskega samostana v Sedlcu Heidenreicha v Sveto de\xc5\xbeelo. Vrnil se je z majhno koli\xc4\x8dino zemlje z Golgote in jo raztresel po opatijskem pokopali\xc5\xa1\xc4\x8du. Novica o tem pobo\xc5\xbenem dejanju se je hitro raz\xc5\xa1irila in pokopali\xc5\xa1\xc4\x8de v Sedlcu je postalo za\xc5\xbeeleno grobi\xc5\xa1\xc4\x8de po vsej srednji Evropi. _NEWLINE_V sredini 14. stoletja, ko je kosila \xc4\x8drna smrt, in po husitskih vojnah v za\xc4\x8detku 15. stoletja je bilo na opatijskem pokopali\xc5\xa1\xc4\x8du pokopanih ve\xc4\x8d tiso\xc4\x8d ljudi, tako da so ga morali zelo raz\xc5\xa1iriti. Leta 1421 je stavbo prizadel uni\xc4\x8dujo\xc4\x8d po\xc5\xbear, ki so ga zanetili husiti._NEWLINE_Okoli leta 1400 je bila v sredini pokopali\xc5\xa1\xc4\x8da zgrajena gotska cerkev z obokano ladjo in spodnjo kapelo, ki se je uporabljala kot kostnica za mno\xc5\xbei\xc4\x8dna grobi\xc5\xa1\xc4\x8da, odkrita med gradnjo ali pa preprosto skrita pod ru\xc5\xa1evinami, da bi naredili prostor za nove grobove._NEWLINE_Po zaprtju pokopali\xc5\xa1\xc4\x8da ob koncu 15. stoletja so bile izkopane kosti shranjene v podzemni kapeli in zunaj nje. Po letu 1511 sta bila izkop okostnjakov in skladanje njihovih kosti v kapeli zaupana na pol slepim samostanskim menihom._NEWLINE_V letih 1703\xe2\x88\x921710 je bila kapela ob splo\xc5\xa1ni obnovi samostana ponovno vzpostavljena. Za obnovo je skrbel opat Snopek z arhitektom Janom Bla\xc5\xbeejem Santinijem Aichlom. Stavbo je bilo treba stati\xc4\x8dno zavarovati, zato je Santini zgradil \xc5\xa1\xc4\x8dit med stolpoma zahodne fasade in zahodnim podalj\xc5\xa1kom dvorane. Izdelan je bil nov vhod, tako da so podprli sprednjo steno, ki je bila nagnjena navzven, in obnovili zgornjo kapelo. _NEWLINE_Franti\xc5\xa1ek Rint, rezbar, je bil leta 1870 zaposlen pri dru\xc5\xbeini Schwarzenberg in postavil kup kosti v obliko, ki daje grozljivo, mrakobno podobo.\n_START_SECTION_\nV medijih\n_START_PARAGRAPH_\nLeta 1970 so ob Rintovi stoletnici \xc4\x8de\xc5\xa1kemu re\xc5\xbeiserju Janu \xc5\xa0vankmajerju naro\xc4\x8dili, naj dokumentira kostnico. Posnel je 10-minutni razburljiv film skeletnih podob, ki jih je spremljal nevtralni glas vodnika. To razli\xc4\x8dico je sprva komunisti\xc4\x8dna \xc4\x8de\xc5\xa1ka oblast prepovedala zaradi domnevnega prevrata in besedilo je bilo nadome\xc5\xa1\xc4\x8deno s kratkim govorjenim uvodom in Li\xc5\xa1kovo jazzovsko priredbo pesmi Comment dessiner le portrait d'un oiseau (Kako nari\xc5\xa1e\xc5\xa1 portret ptice) Jacquesa Preverta. Od \xc5\xbeametne revolucije pa je na voljo prvotno vodnikovo besedilo._NEWLINE_V dokumentarcu Long Way Round Ewana McGregorja in Charleyja Boormana je posneta tudi ta cerkev. Dan Cruickshank jo tudi poka\xc5\xbee v svoji Adventure of architecture._NEWLINE_Del zgodbe v romanu Johna Connollyja The Black Angel se odvija v kostnici._NEWLINE_Tudi filma Dungeons & Dragons  in Blood & Chocolate se odvijata v kostnici._NEWLINE_Kostnica je prikazana tudi v Ripley's Believe it or Not. Cara Seymour jo opisuje v zadnjem prizoru filma Adaptation._NEWLINE_Kostnica je vplivala na brlog dr. Satana v filmu Roba Zombieja House of 1000 Corpses."